Hesat
Hesat – karvės pavidalo deivė senovės egiptiečių mitologijoje. Buvo sakoma, kad ši deivė aprūpinanti žmoniją pienu (vadintas „Hesat alumi“), žindanti faraoną ir keletą dieviškųjų jaučių. Piramidžių tekstuose minima, kad Hesat esanti Anubio ir mirusio valdovo motina. Hesat buvo ypač siejama su Mneviu – dieviškuoju jaučiu, garbintu Heliopolyje. Vadinamosios Mnevio motinos būdavo laidojamos deivei Hesat dedikuotoje kapavietėje. Teigiama, jog Hesat buvo viena iš deivės Hator manifestacijų; paprastai vaizduota kaip balta karvė. Ji buvo siejama su Paukščių Taku, kuris laikytas dangiškąja Nilo upe. Ptolemėjų valdymo laikais (304–30 m. pr. m. e.) Hesat imta artimai sieti su deive Izide.